62012CD0579
C‑579/12 RX62012CD0579EU:C:2012:78500011122CJ
EUROOPA KOHTU OTSUS (uuesti läbivaatamisega tegelev koda)
11. detsember 2012
Uuesti läbivaatamine
Kohtuasjas C‑579/12 RX,
mille ese on Euroopa Liidu Kohtu põhikirja artikli 62 alusel tehtud peakohtujuristi 23. novembri 2012. aasta uuesti läbivaatamise ettepanek,
EUROOPA KOHUS (uuesti läbivaatamisega tegelev koda),
koosseisus: koja president L. Bay Larsen, kohtunikud J. Malenovský, U. Lõhmus, M. Safjan ja A. Prechal (ettekandja),
on teinud järgmise
otsuse
1
Peakohtujuristi tehtud uuesti läbivaatamise ettepanek käsitleb Euroopa Liidu Üldkohtu (apellatsioonikoda) 8. novembri 2012. aasta otsust kohtuasjas T‑268/11 P: komisjon vs. Strack, millega rahuldati Euroopa Komisjoni apellatsioonkaebus Euroopa Liidu Avaliku Teenistuse Kohtu (teine koda) 15. märtsi 2011. aasta otsuse peale kohtuasjas F‑120/07: Strack vs. komisjon osas, millega see kohtuotsus tühistas komisjoni 15. märtsi 2007. aasta otsuse, millega seati 2004. aastal G. Stracki poolt kasutamata põhipuhkuse päevade ülekandmise piiriks 12 puhkusepäeva.
2
ELTL artikli 256 lõikest 2 tuleneb, et Üldkohtu otsuseid, mis on tehtud Avaliku Teenistuse Kohtu otsuste peale esitatud apellatsioonkaebuse kohta, võib Euroopa Kohus erandkorras teista Euroopa Liidu Kohtu põhikirjas sätestatud tingimustel ja ulatuses, kui valitseb tõsine oht, et need otsused mõjutavad liidu õiguse ühtsust või järjepidevust.
3
Euroopa Kohtu põhikirja artikli 62 alusel võib peakohtujurist teha ettepaneku Üldkohtu otsuse teistmiseks Euroopa Kohtus, kui ta leiab, et valitseb tõsine oht, et see otsus mõjutab liidu õiguse ühtsust või järjepidevust.
4
Selles osas nähtub Euroopa Kohtu kodukorra artikli 193 lõikest 4, et kui selline ettepanek tehakse, siis otsustab uuesti läbivaatamisega tegelev koda, kas Üldkohtu lahend tuleb uuesti läbi vaadata, ning kui see on nii, siis otsuses Üldkohtu lahend uuesti läbi vaadata nimetatakse üksnes uuesti läbivaatamise esemeks olevad küsimused.
5
Käesoleval juhul leiab uuesti läbivaatamisega tegelev koda, et eespool viidatud kohtuotsus komisjon vs. Strack tuleb uuesti läbi vaadata.
6
Uuesti läbivaatamise esemeks olevad küsimused on esitatud käesoleva otsuse resolutsiooni punktis 2.
Esitatud põhjendustest lähtudes Euroopa Kohus (uuesti läbivaatamisega tegelev koda) otsustab:
1.
Vaadata uuesti läbi Euroopa Liidu Üldkohtu (apellatsioonikoda) 8. novembri 2012. aasta otsus kohtuasjas T‑268/11 P: komisjon vs. Strack.
2.
Uuesti läbivaatamine puudutab järgmisi küsimusi: kas arvestades Euroopa Kohtu praktikat, mis käsitleb tasulist põhipuhkust ja liidu sotsiaalõiguse põhimõtet, mis on sõnaselgelt sätestatud Euroopa Liidu põhiõiguste harta artikli 31 lõikes 2 ning on muu hulgas ette nähtud Euroopa parlamendi ja nõukogu 4. novembri 2003. aasta direktiivis 2003/88/EÜ tööaja korralduse teatavate aspektide kohta (ELT L 299, lk 9), valitseb oht, et Euroopa Liidu Üldkohtu 8. novembri 2012. aasta otsus kohtuasjas T‑268/11 P: komisjon vs.
Strack mõjutab liidu õiguse ühtsust või järjepidevust, kuna apellatsioonikohus tõlgendas:
—
Euroopa Liidu ametnike personalieeskirjade artikli 1e lõiget 2 nii, et see ei hõlma direktiivis 2003/88 sätestatud tööaja korralduse, eelkõige tasustatud põhipuhkusega seotud nõudeid, ning
—
sellest tulenevalt personalieeskirjade V lisa artiklit 4 nii, et õigus kanda üle selles sättes seatud piirist rohkem põhipuhkust on ainult siis, kui tegemist on takistusega ametniku teenistusest sõltuvatel põhjustel.
3.
Euroopa Liidu Kohtu põhikirja artiklis 23 nimetatud isikutel ning Euroopa Liidu Üldkohtu menetluse pooltel on õigus esitada Euroopa Liidu Kohtule kirjalikke seisukohti nimetatud küsimuste kohta ühe kuu jooksul alates käesoleva otsuse kättetoimetamisest.
Allkirjad